Mara tqila ngħatat kumpens ta' €8,000 wara li t-Tribunal Industrijali qabel li t-tkeċċija tagħha minn xogħolha sar mingħajr raġuni valida. Il-mara bdiet taħdem ma' S&M (Market) Company Ltd f'Jannar tal-2018 bħala segretarja fuq bażi full-time b'kuntratt indefinit. Fi Frar tal-2019 meta l-mara kienet ilha sitt xhur tqila hi ġiet iċċertifikata li kienet marida għal tlett ijiem. Waqt li kienet bis-sick leave, il-mara marret għand it-tabib tagħha fil-klinika tiegħu f'Ħal Qormi minħabba li kienet qed issofri minn dardir. Wara li lestiet mill-appuntament tagħha l-mara marret tħallas l-insurance tagħha għand l-agenzija tal-insurance li kienet tinsab faċċata l-binja tal-klinika. Minħabba dan hija ġiet irrapurtata lill-imgħallem tagħha Mark Bezzina. Wara li tkeċċiet minn xogħolha, il-mara qalet li qatt ma ngħatat xi twissija u ġiet imkeċċijja verbalment. Għaldaqstant ma setgħetx tiddefendi ruħha ma' xi bord dixxiplinarju fejn setgħet ukoll tiġi rappreżentata. Il-kumpanija stqarret li l-mara kisret il-kundizzjonijiet tal-kuntratt tagħha meta marret tħallas l-insurance tagħha waqt li kienet bis-sick leave. Minħabba dan l-aġir, il-kumpanija saħqet li l-mara tkeċċiet fuq raġunijiet dixxiplinarji. It-Tribunal Industrijali għamilha ċara li ma kienx se jiddefendi l-fatt li l-mara marret tħallas l-insurance waqt li suppost kienet id-dar imma stqarr li l-proċeduri dixxiplinarji li saru kontra l-mara ma kinux ġusti. Minħabba n-nuqqas ta' validità fit-tkeċċija tal-mara, it-Tribunal ordna lill-kumpanija biex tħallas kumpens ta' €8,000 lill-mara. .td_uid_3_6149a9774e80f_rand.td-a-rec-img{text-align:left}.td_uid_3_6149a9774e80f_rand.td-a-rec-img img{margin:0 auto 0 0}